«Урысыбзэм и лIыкIуэхэр» мэлажьэ
Къэбэрдей-Балъкъэр къэрал университетым дыгъуасэ щекIуэкIа зэIущIэм щаублащ «Урысыбзэм и лIыкIуэхэр дуней псом щолажьэ» дунейпсо волонтёр программэр. УФ-м Егъэджэныгъэмрэ щIэныгъэмкIэ и министерствэм иригъэкIуэкI Iуэхугъуэхэу студент зэгухьэныгъэхэм я лэжьыгъэхэр зэщIэгъэуIуэным хуэгъэпсахэм япкъ иткIэ, ар къыхилъхьащ УрысыбзэмкIэ къэрал институтым, Пушкиным и цIэр зезыхьэм.
Кавказ Ищхъэрэ федеральнэ щIыналъэм хыхьэ субъектхэм а программэр щызэлъащIысыныр пщэрылъ хуащIащ Псыхуабэ дэт къэрал университетым (ПКъУ). Урысыбзэмрэ урыс щэнхабзэмрэ щIыналъэ-хэм адэкIи зыщегъэужьыныр, апхуэдэуи студент волонтёр зэщIэхъееныгъэхэр зэщIэгъэуIуэныр я къалэну, КъБКъУ-м къеблэгъащ а еджапIэ нэхъыщхьэм и лэжьакIуэ Белоглазовэ Ольгэ. Абы и дэIэпыкъуэгъухэщ ПКъУ-м и студентхэу Поповэ Аннэ (Волгоград), Апажэ Дианэ (Налшык), Сыровэ Татьянэ (Краснодар) сымэ. Абыхэм яхуэзащ икIи программэр КъБКъУ-м зэрыщылэжьэнум тепсэлъыхьащ КъБКъУ-м и Студентхэм я советым и пашэ Аутлъэ Ахьмэдрэ университетым ЩIалэгъуалэ полити-
кэмрэ гъэсэныгъэ лэжьыгъэмкIэ и управленэм и унафэщIым и къуэдзэ Жабеловэ Гульнарэрэ.
Волонтёр хьэщIэхэр студентхэм ядэгуэшащ «Урысыбзэм и лIыкIуэхэр дуней псом щолажьэ» программэм зэрелэжь щIыкIэхэмкIэ. Абыхэм зэрыжаIамкIэ, а дунейпсо программэм къриубыдэу ахэр щыIакIэщ Армением, Таджикистаным, Узбекистаным, Къыргъызстаным, Перум, Эквадорым.
— Хамэ къэралхэм щыIэ еджапIэ нэхъыщхьэхэм я студентхэм дащыдэлажьэм, дэ къыдгурыIуащ урысыбзэр зэгъэщIэныр куэдым къазэрытехьэлъэр, уеблэмэ, студентхэм зэрыжаIамкIэ, ар нэхъ гугъущ китаибзэмрэ японыбзэмрэ нэхърэ, — жиIащ Белоглазовэм. — Абы нэхъри дытригъэгушхуащ а Iуэхум.
Урысыбзэмрэ урыс щэнхабзэмрэ хъумэным, адэкIи зегъэужьыным хуэгъэпса Iуэхугъуэхэр КИФЩI-м щекIуэкIынущ дыгъэгъазэм и 18 пщIондэ. Программэм къызэщIиубыдэ егъэджэныгъэхэр мы махуэхэм щокIуэкI Налшык дэт курыт школ №6-мрэ Хьэсэней дэт курыт школ №16-мрэ.
ГЕЛЯЕВЭ Марзият,
КъБКъУ-м и пресс- IэнатIэм и лэжьакIуэ.
